ב"ה הרב ארי שבט

הרב קוק על תהליך הגאולה- גם ה'ירידה' היא לצורך עלייה

**In the Ge'ula Process- Even a Decline Prepares for the Rise:**

**"When the Going Gets Tough, the Tough Get Going!"**

1. מאמרי הראיה א, עמ' 72

"להוסיף אומץ" **(ניסן תרצ"ב)**

א. כשבני אדם **חופרים באר עמוקה**, כדי להשיג מים חיים בארץ ציה וצחיחה, הכורים מתיגעים, בעמל רב עולה להם לבוא עד העומק המוכשר להנביע את המים. ולפעמים **היאוש** מתגנב בלב ואומר להם: הלא כבר יגעתם כל כך הרבה וחרס עלה בידכם ומים לא מצאתם, על כן טוב יותר שתחדלו מעבודתכם, לכו איש לאהלו, ובקשו לכם ענינים קרובים יותר לשכר.

ב. רבים מעיפי הגוף וחלושי הנפש ודאי פורשים מן העבודה והולכים להם באשר ילכו. אבל אלה הקשורים בקשרי נשמה עם החפץ של מגמת הבאר החיה שבעתיד, ביחוד אלה, שהאמונה חזקה היא בלבבם שהמים החיים מוכרחים סוף כל סוף להיות זורמים ממקום זה והארץ צחיחת הצמא תהפך על ידם לגן עדן, להחיות עם רב, אלה לא יסוגו אחור מפני תולעת היאוש ובחרף נפש ימשיכו את עבודתם.

ג. והנה אחרי שֹביעת די עמל והנה זרם מים פרץ והרי הוא עולה ושוטף, אבל המים **דלוחים** הם, מעורבים ברפש וחול, ולא יצלחו להרוות צמאון אדם ובהמה, אז **שוב תתחלק** המחנה העובדת לשנים. האחת אומרת: ראו נא הנה כל יגיעתנו בדי ריק, ומה בצע בעמלנו, אם אחרי עבודה כל כך מפרכת הגענו עד מעין נרפש אשר מימיו לא יצליחו לשתיה? והם הולכים עתה בדרך הנואשה של החלק הראשון, אשר מרפיון ידים פירש זה מכבר מעבודת הכריה והלך לו באשר מצא.

ד. ואמנם זה החלק של העם, בריא־הגו וחסון־הנשמה, הוא יאמר להם: ראו אחים כמה מסוכנת היא הטעות־הגדולה שלכם, ויותר ממה שאנו מאשימים את **הפורשים** מהעבודה הקדושה והגדולה שלנו בראשונה, בעת אשר אחרי הטורח הגדול שעבר עליהם לא נראה רמז של מעין חיים, **הננו מאשימים אתכם**, אתם אשר יד ביד וכתף בכתף יחד עבדנו ועד כה באנו, עד אשר המים החיים התחילו לזרום, הנכם כעת, בעת אשר משאת הנפש שלנו הולכת ומתקרבת ושמש השאיפה הוא מחל להיות הולך וזורח, הנכם פורשים מן העבודה בשביל **פחד השוא**, של הרפש אשר נראה לכם בפרץ המים בראשית הגלותו. מדוע אינכם שמים על לב, כי רק מפני שעדיין לא באנו **עד העומק הרצוי**, עד המקום אשר שם המים הצחים משיבי־הנפש זורמים, בשביל כך הננו רואים כעת עדיין מים דלוחים? על כן אחי, במרץ אדיר יותר **בכחות כבירים יותר**, נחדש את מפעלנו הגדול, ובוא נבוא עד התהום, עד מוצא המים הצלולים והזכים ואז הכל יראו וינהרו.

2. מאמרי הראיה ב, עמ' 360

שובו לבצרון! (אלול תרפ"ט)

א. אותו הזיק הקדוש מיסוד הגאולה, מקדושת שמו של משיח, שנברא קודם שנברא העולם, שהיה טמון וגנוז באלפי עזקאין מאז נהרסה ממלכתנו, חרב בית מקדשינו וגלינו מארצנו, החל להתלהב מתחת גלי אפרות הגלות המרה אשר רבצו עליו מאות בשנים. לאט לאט החל הניצוץ הקדוש הזה להתנער על־ידי מכונני **הישוב הישן**, ובתקופה האחרונה החל להתגבר בתכונתו המעשית על־ידי התנועה של **חִבּת ציון** שקדמה להציוניות. ורוח ד׳ אשר על עמו ודברו הנאמן לעולם, לזכור חסדי אבות ולהביא גואל לבני בניהם, הופיע על **המפעל הקדוש** הזה בכל חלקיו החמריים והרוחניים עד כדי ההתעוררות הנפשית הגדולה, ההולכת ומתפשטת בכנסת ישראל לחלקיה, בעזרתה של התנועה הציונית לזרמיה. **ומאת ד׳ היתה זאת**, כי **מלחמת העולם** הביאה את התמורות הגדולות בסדרי הממלכות והמדינות, עד שיצא **הכבוש הבריטי** אל הפועל ונמסר המנדט של ארץ הקודש תחת ממלכתו, **והצהרת בלפור** קבעה את חותמה הפוליטי על המהלך של שיבת בנים לגבולם.

ב. והנה אותות הזמן הגדולים הללו, אשר כל לב יהודי הנאמן לעמו ולתורתו, לנחלת קדשו ולאוצר נבואתו, הוא עֵד ראיה על מפלאות תמים דעים, גואל ישראל וקדושו, אשר כרועה עדרו נצרו להקים אותו לו לעם על נחלת אבותיו כימי קדם, האותות הגדולים הללו, שהם צריכים להיות נוהרים בכל עוז בהירותם, הלכו **ונטשטשו** מתוך תגרת היד של השמוש המעשי המתעמרת בהם.

ג. אותו היסוד הקדוש, שהוא הנושא העיקרי של כל החזון הגדול הזה, יש בו משום ניצוץ טמיר של אורו של משיח, הגואל **שנגלה ונכסה וחוזר ונגלה**. בשביל כך הרינו רואים במשך המהלך של תחית האומה והרחבת הישוב בארץ־ישראל הרבה חליפות, **עליות וירידות ועליות**. כל ירידה במהלך המפעל הרי היא בחינת ההתכסות של הגואל, וכל עליָה הבאה אחריה הרי היא בחינת התגלותו.

**ד. וכל מי שהוא עוקב את סדרי הישוב**, **מראשית צעדיו עד עכשיו**, יכול הוא להראות בחוש, איך **שמכל ירידה אשר סבלנו נצמחה אח״כ עליָה** והתפתחות **יותר גדולה**, וצעד של דליגה לטובה יצא מכל משבר. במהלך הישוב ישנן לזה דוגמאות רבות. ומה יש לדבר על דבר הירידה הגדולה והמשבר הגדול של תקופת **המלחמה** וה**ארבה** שנצטרף עמה, אשר כל לב חרד לשקיעת ישובנו ונפילתו המוחלטה. והנה ראינו עין בעין איך שמתוך המחשכים יצא לנו אור גדול, והישוב המצומצם **רחבו גבוליו** ובאה ארץ־ישראל למדרגתה הישובית שהיא עומדת בה היום.

ה. הרי ראינו במדה זעירה את **הגואל שנכסה וחזר ונגלה לנו**.

ו. ומזה עלינו ללמוד ולקחת לקח טוב, **שלא להיות נופלים ברוחנו** גם מחרדתה של הנפילה הנוראה אשר נפל ישובנו כעת על ידי הרשעים הרוצחים הטמאים אשר הרגו בזדון חסידי עליון, גדולי התורה והיראה (בירושלים, בחברון, במוצא, ובצפת, וביתר המקומות הקדושים אשר בארצנו הקדושה), ואשר החריבו נאות יעקב... הכיסוי הזה אשר נכסה הגואל, ההולך לפנינו ברוח ד׳ מצעדי ישוב הארץ ו**שיבת בנים לגבולם,** אמנם נורא ואיום הוא, יש בו צדדים שהוא עולה במחשכיו על כל הירידות אשר סבלנו מאז התחיל ישובנו להבנות.

ז. אבל ברור הדבר, **שלפי הערך של הכסוי הזה גדול יהיה האור אשר יגלה**...

חזקו ונתחזקה בעד עמנו ובעד ערי א-להינו.

**3. קול התור, תלמידי הגר"א-** יש לדעת מראש כי בעקבות משיח מכל צרה יוצאת ישועה, והישועה באה מתוך [ה]צרה... כי דווקא ממנה יוושע.

**4. במדבר רבה (וילנא) יא-** 'ענה דודי ואמר לי' (שמות כ') אנכי ה' אלהיך... תחלה דומה דודי לצבי מה הצבי הזה **נגלה וחוזר ונכסה**... ר' ברכיה בשם רבי לוי אמר כגואל הראשון כך גואל האחרון.

**5. סמ"ק, ספר מצוות קטן מצוה א**

[מצוה] לידע שאותו שברא שמים וארץ **הוא לבדו מושל**... כדכתיב (שמות כ') **אנכי ה' א-להיך** וגו', וכתיב (דברים ד') "וידעת היום והשבות אל לבבך כי ה' הוא הא-להים בשמים ממעל ועל הארץ מתחת אין עוד"... פירוש לאפוקי מן הפילוסופין שאמרו שהעולם נוהג מאליו במזלות. ואין לו מנהיג ולא דבר, ואפילו קריעת ים סוף ויציאת מצרים וכל הנפלאות שנעשו במזל היו. ויש לנו להאמין כי שקר הם דוברים. אכן הקב"ה מנהיג את העולם כולו ברוח פיו. והוא הוציאנו ממצרים ועשה לנו כל הנפלאות **ואין אדם נוקף אצבעו מלמטה** אלא אם כן מכריזין עליו מלמעלה שנאמר (תהילים לז) "מה' מצעדי גבר כוננו". ובזה תלוי מה שאמרו חכמים (שבת דף לא) ששואלין לאדם לאחר מיתה בשעת דינו **צפית לישועה**? והיכן כתיב מצוה זו? אלא ש"מ בזה תלוי, שכשם שיש לנו להאמין שהוציאנו ממצרים דכתיב אנכי ה' א-להיך אשר הוצאתיך וגומר... כשם שאני רוצה שתאמינו בי שאני הוצאתי אתכם כך אני רוצה שתאמינו בי שאני ה' א-להיכם **ואני עתיד לקבץ אתכם ולהושיעכם**. וכן יושיענו ברחמיו שנית, כדכתיב (דברים ל') "ושב וקבצך מכל העמים [אשר הפיצך ה' א-להיך שמה: אם יהיה נדחך בקצה השמים משם יקבצך ה' א-להיך ומשם יקחך: {ה} והביאך ה' א-להיך אל הארץ אשר ירשו אבתיך וירשתה והיטבך והרבך מאבתיך:] וגו'.

**6. תלמוד בבלי מסכת שבת דף לא ע"א-** בשעה שמכניסין אדם לדין אומרים לו: נשאת ונתת באמונה, קבעת עתים לתורה, עסקת בפריה ורביה, צפית לישועה, פלפלת בחכמה, הבנת דבר מתוך דבר? ואפילו הכי: אי יראת ה' היא אוצרו - אין, אי לא - לא.

**7. חידושי הר"ן**- צפית לישועה, פרש"י ז"ל: לדברי הנביאים ע"כ. ועוד צריך לבאר, צפית לישועה **בימיך**.

**8. יחזקאל פרק לג, ב-ו**

{ב} בֶּן אָדָם דַּבֵּר אֶל בְּנֵי עַמְּךָ וְאָמַרְתָּ אֲלֵיהֶם אֶרֶץ כִּי אָבִיא עָלֶיהָ חָרֶב וְלָקְחוּ עַם הָאָרֶץ אִישׁ אֶחָד מִקְצֵיהֶם וְנָתְנוּ אֹתוֹ לָהֶם לְצֹפֶה: {ג} וְרָאָה אֶת הַחֶרֶב בָּאָה עַל הָאָרֶץ וְתָקַע בַּשּׁוֹפָר וְהִזְהִיר אֶת הָעָם:

9. הראי"ה קוק, עין איה ברכות א, קסד, על ברכות יב ע"א- כל שלא אמר **אמת ויציב שחרית ואמת ואמונה ערבית** לא יצא ידי חובתו, שנאמר "**להגיד בבוקר חסדך ואמונתך בלילות**" (תהלים צב, ג). הלילה לערך היום היא כהכנה אל התכלית... ע"כ **הקדים לו יום ללילה**, להעיר שנמצא לפעמים תדירים, שאחרי **שכבר האיר** אצלו **היום** בברק השכל, עכ"ז ישאר אח"כ בחשכת לילה. ע"כ צריך תמיד להיות מוכן להחזיק **באמונה** שהיא נר תמיד. ורמוז ג"כ בלבנה לכי ומשלי ביום ובלילה.

10. אורות הראיה / ומעינותי מתגברים, עמ' סב-סג

א. מהרה יתקיים בָנו "שמעו עמים ירגזון", מהרה יוסר המסוה מהעולם וידעו כי עם-ד' אנחנו (במ' יא, כט), כי יד ד' עלינו לטובה; כי **מרכז העולם** ומרכז האנושיות אנחנו (ספר הכוזרי ב, לו); כי אמת גלויה ובהירה היא כל התכונה של **הנבואה** המספרת כ"כ **בשבח הנצחי של ישראל**. יפלו כל מגדלי התוהו אשר הוקמו על יסוד המארה של עזיבת ד' את ישראל, ינופצו עלי סלע כל סלעי המגור של הימים עלינו לאמר "עמא דאהדרינהו מריה לאפיה מיניה" (חגיגה ה ע"ב).

ב. ידעו כל באי עולם כי **אהבת עולם** (ירמ' לא, ב) היא אהבתנו, ידע כל התבל הנאור עם כל חכמותיו, עם כל המודרניות שלו, עם כל ספקותיו, עם כל שקועו החמרי, עם כל מסותיו הנסיוניות, עם כל חופש דעותיו, שאכן **אחת היא האמת העומדת לעד**, ואמת זו חקוקה היא במצחה של **החיה השמימית** (מדרש כונן) **המתהלכת על הארץ** בתבנית גוי ששמה ישראל. ידע כל העולם כי אנחנו הננו שֹורק כולו זרע אמת !! וכל יד עמל ותלאה תקצר מלהפריע את תחיתנו וגאולתנו, וידעו ויכירו כי צור ישראל מושיעו וגאולנו אביר יעקב (ישע' מט, כו; ס, טז).

ג. מגמתנו היא תמיד מכוונת לא רק להגאל מתוך מֵֵצרים, לא אך להתרפאות ממכות ולהנצל ממדוים, **לא רק לצאת ממסגרות העוני** וממחשכי העורון, לא, **השקיקה השלילית** לבדה היא **מדכאה את הנפש**, **ואינה נותנת ספוק לחיים**. לא בשביל כך יצַרַנו יוצר כל, הטוב והמטיב, האב הרחום, מקור כל החסד, כל האהבה וכל הרחמים. רק הננו שואפים להיות מלאים גדְלות, עושר גדול בנשמה, חיים רעננים מלאים זהרה בכל פנות שאנו פונים, עדן ועונג אין קץ בכל נשימה שאנו נושמים, עדנת אין די ממקור חיי כל העולמים. אליך רק אליך ד', רק לגדלך אדרש, אוחיל ואצפה. ולארץ ישראל הננו באים, ולגאולה אנו מיחלים, ולפדות נשמה אגו עורגים, **לא להנצל מכבלי הגלות** ולא להמלט מכיעורי מכאוביה המנבלים, לא, **ליותר מזה** **באין ערוך**, לשם החשֹפת האורה כולה, לשם הזרמת זרמי חיי עד ממקור קודש הקדשים, ממקור ישראל, ממקור נשמתו העליונה, ממקור אהבת עונג צור עולמים, אשר מאיר הוא לנו **בקרני הוד ארץ חמדה**, ארץ הקודש, ארץ החיים וארץ האורה. נכספה וגם כלתה נפשי לחצרות ד', לבי ובשרי ירננו אל אל חי (תהל' פד, ג) אשרינו ברוכים אנו ומאושרים אושר עולמים וגאון נצח נצחים. **אשריך ישראל מי כמוך עם נושע בד'** (דב' לג, כט), **אשריך ישראל, אשריך, אשריך.**

**11. מדרש תנחומא, אחרי מות, יב**

וכן הוא אומר: אמרו לבת ציון הנה ישעך בא (ישעי' סב יא). מושיעך בא אין כתיב כאן, אלא ישעך.

**כביכול, הוא נושע**. אמר רבי מאיר: ויושע ה' ביום ההוא את ישראל (שמו' יד ל), ויושע כתיב כאן.

כביכול, עם ישראל הוא נגאל. וכל זמן שישראל נגאלין, כאלו הוא נגאל. אמר רבי אמי: משה מקלס לכנסת ישראל, אשריך ישראל מי כמוך עם נושע בה' (דבר' לג כט). עם הוּשע בה' אין כתיב, אלא **עם נושע בה'**.

**12. ילקוט שמעוני ירמיהו ל, ז, רמז שיא,** "עת צרה היא ליעקב **וממנה** יוושע".... מתוך נפילה קימה, "**כי** נפלתי קמתי **כי** אשב בחושך ה' אור לי" (מיכה ז, ח). **מדרש תהלים (שוחר טוב; בובר) מזמור ה- אילולי** שישבתי בחשך לא היה אור לי.

**13. אורות הקודש ב, עמ' תקכא**- **העליות והירידות** הן תדיריות, במצב האדם היחיד, ובמצב העולם בכללו, ומכל מקום התנועה בכללה היא **תנועת עלייה וביסום**. וחילופי המצב אפילו בעת ירידה גדולה אין להם כי אם ערך של מילוי הירח ומיעוטו, או זוטו של ים ונסיגתו, או הנשימה הפנימית, המשיבה את הרוח אל תוכיותו של החי, והחיצונית, הדוחפת אותו מתוכו, או העֵרות והשינה, שאף על פי שהם **נראים כהפכים** מכל מקום שניהם יחד הם מחוללי החיים השלמים.

**14. תהלים קיח-** אודך כי עניתני ותהי לי לישועה... זה היום עשה יהוה נגילה ונשמחה בו: **אנא ה' הושיעה** **נא** אנא ה' הצליחה נא... אלי אתה ואודך אלהי ארוממך: {כט} הודו לה' כי טוב כי לעולם חסדו:

**15. ישעיהו מ, ט-** עַל הַר גָּבֹהַ עֲלִי לָךְ מְבַשֶּׂרֶת צִיּוֹן הָרִימִי בַכֹּחַ קוֹלֵךְ מְבַשֶּׂרֶת יְרוּשָׁלָ‍ִם הָרִימִי אַל תִּירָאִי אִמְרִי לְעָרֵי יְהוּדָה הִנֵּה אֱ-לֹהֵיכֶם.

**16. תלמוד בבלי מסכת סנהדרין דף קו ע"א-** אמר רבי יוחנן: אוי לה לאומה שתמצא בשעה שהקב"ה עושה **פדיון לבניו**, **מי מטיל כסותו בין לביא ללביאה בשעה שנזקקין** זה עם זֹה.